Merivälja Aedlinna Seltsile

Mähe Seltsile

Palusite minult arvamust Meriväljale planeeritud jahisadama suhtes. Olen tutvunud teie saadetud materjalidega, sh. eelprojekt ja sellega seotud joonised.

Terve elu olen kokku puutunud ja tegelenud meresõiduga, pikki aastaid olnud Eesti suurima enam kui 700 liikmega mittetulundusühingu Kalevi Jahtklubi kommodoor ja osalenud ka merealastes planeerimisaruteludes Tallinna Merekomisjoni koosseisus.

Olen öelnud varasemalt ja ütlen ka praegu, et sellisesse kohta sadama rajamine on üksnes ettekääne parimate vaadetega kaunile Merivälja rannale suuremahulise hoone ehitamiseks. Projektis on tegu äri-, mitte sadamahoonega. Kalevi Jahtklubis on kaikohti 185 ja meil on klubis tööl 5 inimest, kusjuures kaks nendest töötavad sadamakaptenitena. Kui Meriväljale kavandatakse 120 kaikohta, pole tarvis sadamateenuse osutamiseks eelmainitust rohkem inimesi ja ruume. Piisab paarist inimesest, sadamakapteni ruumist ja abiruumist tööriistade ja vahendite hoidmiseks. Praegu on kaldale kavandatud ärihoone, tulgu sinna siis hotell, kasiino, restoran, konverentsikeskus või midagi muud.

Ma ei tea, mis normatiivide alusel on eelprojekti kavandatud parkimiskohad, aga neid on ilmselgelt ebapiisavalt. Kas on siis normatiivid vananenud või pole sobivad sadamate planeerimisel. Tänapäeval on inimeste harjumused muutunud nii, et tihti tuleb iga meeskonna liige kohale oma autoga. Ühe aluse kohta meeskonnaliikmete kohalesõit 4-5 eri autoga on täitsa tavaline. Sadamate puhul tuleb arvestada ka seda, et üldjuhul tulevad kohale „kõik korraga“ näiteks ilusa ilmaga nädalavahetustel. Jahisadama teenindamiseks peaks parkimiskohti olema 200-250. Kalevi Jahtklubis on parklad ammu juba tänapäevasele autostumise tempole jalgu jäänud ja tippaegadel pidevalt parkimisega probleemid, ümberkaudsed tänavad samuti täis pargitud.

Üldiselt olen kahe käega täiendavate väikesadamate rajamise poolt. Sadama rajamine sellisesse kohta on aga nonsenss, sest tegu on navigatsioonitingimuste poolest sadamaks absoluutselt sobimatu asukohaga, kuna läänekaare tuuled toovad just sellesse kanti Tallinna lahes suurimad lained.  Valminud sadam oleks kasutatav üksnes vaiksete ja mõõdukate tuultega. Sellise "ilusa ilma" sadama rajamine on mõttetu ja rumal tegu. Tugevamate tuultega oleks see sadam suisa ohtlik, kuna sissesõit oleks tugevas külglaines ja -tuules, samuti on otse sadama kõrval madal karidega meri. Kaldudes veidi faarvaatrilt kõrvale oledki madalikul, mingit eksimusruumi pole. Õnnetus(ed) oleks Tallinnale kui merelinnale äärmiselt kehv reklaam, eriti siis midagi peaks juhtuma mereturistidega. Merivälja muuli piirkonda on mõistlik kasutada üksnes vaiksete või mõõdukate tuultega, seega võiks sinna planeerida olemasoleva kai juurde sildumisvõimaluse, aga mitte suletud akvatooriumiga sadama.

Tallinnas on mõistlik täiendavaid väikelaevade sadamakohti planeerida Patarei vangla ees olevale akvatooriumile, Paljassaare poolsaare idaküljele, mis on looduslikult suhteliselt hästi kaitstud ja ka Piritale, kus TOP-i sadamas saab kaikohti juurde tekitada täiendavalt ujuvkaisid paigaldades.

Lugupidamisega,

Kalev Vapper,

Kalevi Jahtklubi kommodoor